Paterna prepara la canalització del Barranc del Rúbio de la Canyada
13/11/2015

# Paterna prepara la canalització del Barranc del Rúbio de la Canyada

[![Imagen del Barranco del Rubio](/images/noticias/2015/11/Barranco-del-Rubio.jpg)](/images/noticias/2015/11/Barranco-del-Rubio.jpg)

13.11.2015

L’alcalde ha anunciat que, abans d’encarregar la redacció del projecte de canalització, es realitzaran enquestes i qüestionaris per a donar participació als veïns i donar una solució consensuada a esta històrica actuació tan demanada pels ciutadans i tan necessària per a evitar inundacions en la zona

L’Ajuntament de Paterna iniciarà els tràmits per a dur a terme la canalització del Barranc del Rúbio i oferir així una solució definitiva als problemes d’evacuació de pluvials en la zona i donar una resposta consensuada amb els veïns a esta històrica reivindicació de la Canyada.

Així ho ha anunciat hui l’Alcalde Juan Antonio Sagredo, que ha puntualitzat que “per a escometre esta actuació es va a modificar el Pla d’Inversions de l’empresa mixta Aigües de Paterna per a donar prioritat a esta obra, que començarà amb l’encàrrec a una enginyeria acreditada de la redacció del Projecte Tècnic d’execució de la canalització del Barranc del Rúbio, a què es van a destinar més de 70.000 euros, i que s’ajustarà a l’opinió dels veïns que arreplegarem prèviament a través d’enquestes i qüestionaris”.

Sagredo ha destacat que “es tracta d’una obra molt important i molt costosa, l’execució integral de la qual pot arribar a superar els 8 milions d’euros i que, per tant, es dilatarà en el temps. Precisament per este motiu – ha afegit – mentres es tramita esta actuació, l’Ajuntament durà a cap una sèrie de mesures, de caràcter provisional, per a millorar el drenatge i l’evacuació de pluvials en eixa zona, tal com han demanat els mateixos veïns de la zona després de les reunions mantingudes amb l’equip de govern socialista”.

Sobre estes mesures, l’alcalde ha explicat que “es van a reposar els rastells i es va a rebaixar l’asfalt del carrer tot el que es puga, millorant la pendent perquè les aigües pluvials baixen canalitzades per la calçada cap al llit natural del barranc i no entren en les cases ni inunden les parcel•les, tot això tenint en compte que els vehicles puguen accedir correctament a les seues vivendes”.

Sagredo ha assegurat que “els problemes d’inundacions de Paterna són una prioritat per a l’equip de Govern socialista, i per això, en el pròxim exercici a més de començar les actuacions en el Barranc del Rúbio també realitzarem obres contra inundacions en els barris de Campament i Santa Rita, als quals destinarem més de 500.000 euros”.